Wafen das ich seneden pin
Wafen das ich seneden pin·
so vergebene lide·
sam ich her vil ofte habe gelitten·
durch die lieben vrǒwen min·
so das ich vermide·
sam ich nu vil lange habe vermitten·
das ich ir davon nie nicht gewůg·
ach ich tore tumber·
das ich disen kumber
ie so lange vn endelich getrůg·

Wie das min vnwiser můt·
sich des nit bedenket·
mache ich ir min leit mit fůge erkant·
das ir das nit schaden tůt·
noch an eren krênket·
dar zv̊ hat vro selde an si gewant·
so vil suͤsser guͤte vnd senftekeit·
das ich vmb die schulde·
von ir nit endulde
melde noch kein ander herzeleit

Lichte erget mir liebes icht·
weis dv́ wol getane·
gegen ir min vil sênedes vngemach·
anders wirt der liebe pflicht·
alles endes ane
waffen denne das ichs ie gesach·
nein dur got lat stan ich wils doch ê·
mit gefůgen dingen
ir ze kúnde bringen·
vf ir milten guͤte swies er ge·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse